text: malgratcomunicacio.cat - Portal multimèdia de l'Ajuntament de Malgrat de Mar - El Govern de Malgrat de Mar estudiarà incloure al pressupost del 2018 algunes de les propostes de la diagnosi per a Malgrat Nord
  L'equip de Govern de l'Ajuntament de Malgrat de Mar, format per JXM, ERC, el PDeCAT i la CUP, podria incloure en el pressupost del 2018, que aquests dies ha començat a treballar, algunes de les propostes sorgides de l'estudi i diagnosi de la zona Malgrat Nord.
  Així ho ha dit en declaracions a Ona Malgrat la portaveu del govern i regidora d'Habitatge, Neus Serra. Ara, segons Serra, també s'haurà de concretar un calendari d'actuacions i analitzar amb la Diputació les possibles línies de subvencions.
  07-11-2017 / 13:23:42
  L'estudi fet per la Diputació de Barcelona aposta per remodelar i convertir la plaça de Fèlix Cardona en un espai central del barri. El projecte preveu 20 actuacions, dividides en 4 eixos: consolidació del barri, Malgrat Nord i la ciutat, habitatge i participació i cohesió.
  L'objectiu és redreçar aquest espai públic, que pateix segons l'estudi tècnic "un fort declivi i risc d'estigmatització". La proposta és crear un lloc central d'estada i de pas, fomentar l'ús de l'espai públic i la cohesió social, impulsar l'activitat social i econòmica i transformar el paisatge urbà i millorar les infraestructures. En aquest sentit, els tècnics redactors del projecte han defensat la necessitat que l'Ajuntament disposi d'un local de la plaça de Fèlix Cardona i hi ubiqui algun servei municipal de caire social com habitatge o benestar social. La idea és, segons van explicar, apropar els serveis municipals als veïns i veïnes del barri.
  La regidora d'Habitatge ha explicat que els veïns de la zona són molt proactius i joves, són els punts forts que destaca l'estudi, com també que l'espai urbanístic és molt ampli i permet fer diferents actuacions.
  El projecte contempla altres propostes com crear un aparcament interior d'illa entre l'avinguda Mediterrània i els carrers de Girona, Indústria i Camí del Pla amb accessos des del carrer de Girona i l'avinguda Mediterrània. També es proposa que el pàrquing disposi de punts de recàrrega per a vehicles elèctrics.
  L'objectiu d'aquesta acció és augmentar les places d'aparcament per facilitar la recuperació de superfície per a vianants a l'espai públic així com fomentar la mobilitat sostenible.
  Una altra de les actuacions previstes és la creació d'accessos segurs a les escoles amb l'obertura d'un nou accés a l'Escola Marià Cubí des del passatge d'Enric Granados, i l'adequació de l'accés a l'Escola Vedruna amb la prolongació de la rambla entre el Camí del Pla i l'avinguda del Carme.
  Alguns dels veïns i veïnes assistents a la presentació van exposar les seves inquietuds sobre temes com l'incivisme, l'aparcament, la falta d'un local social per al barri, entre d'altres.